DOI: 10.14457/tu.the.2020.1420
title: การติดตามผลการดำเนินโครงการแก้ไขปัญหาหนี้สินของกำลังพลโดยร่วมกับการบูรณาการงานด้านสวัสดิการของหน่วย: กรณีศึกษา กรมกำลังพลทหารบก

description: การศึกษาเรื่อง การติดตามผลการดำเนินโครงการแก้ไขปัญหาหนี้สินของกำลังพล โดยร่วมกับการบูรณาการงานด้านสวัสดิการของหน่วย กรณีศึกษา กรมกำลังพลทหารบก เป็นการวิจัยเชิงคุณภาพ (Qualitative Research) โดยใช้รูปแบบการประเมิน CIPPI Model เนื่องจากเป็นการประเมินสารสนเทศที่ครอบคลุม มีการพิจารณาในด้านบริบทหรือสภาพแวดล้อม ปัจจัยนำเข้า กระบวนการ และผลผลิตของโครงการ รวมทั้ง ผลกระทบในการดำเนินโครงการ โดยมีวัตถุประสงค์เพื่อนำมาวิเคราะห์ความสำเร็จ ปัญหาและอุปสรรค ในการดำเนินโครงการตามนโยบายที่กำหนดไว้ว่ามีประสิทธิภาพหรือต้องมีการแก้ไขปรับปรุงอย่างไร เพื่อให้การดำเนินโครงการเป็นไปอย่างมีประสิทธิภาพมากยิ่งขึ้น ซึ่งการศึกษางานวิจัยประกอบด้วยการค้นคว้าข้อมูลจากเอกสาร (Documentary Research) และการสัมภาษณ์แบบเจาะลึก (In-depth interview) กับกลุ่มเป้าหมาย โดยใช้การเลือกสุ่มตัวอย่างแบบเฉพาะเจาะจง (Purposive Sampling) ประกอบด้วย กำลังพลของกรมกำลังพลทหารบกที่เข้าร่วมโครงการ จำนวน 10 นาย เจ้าหน้าที่ของกรมกำลังพลทหารบกที่รับผิดชอบโครงการ จำนวน 2 นาย และผู้บริหารของกรมกำลังพลทหารบก จำนวน 2 นาย ผลการศึกษาพบว่า 1) ด้านบริบทหรือสภาพแวดล้อม วัตถุประสงค์ของการดำเนินโครงการนั้นเป็นไปตามวัตถุประสงค์ของนโยบายการปฏิบัติงานด้านพัฒนาคุณภาพชีวิตกำลังพล มีระเบียบ หลักเกณ์การปฏิบัติที่ชัดเจน อีกทั้งการดำเนินโครงการก็มีการสนับสนุนของผู้บังคับบัญชาอย่างเต็มที่ที่จะช่วยแก้ไขปัญหาหนี้สินของกำลังพล เห็นความสำคัญของปัญหาของกำลังพลและเต็มใจจะช่วยแก้ไข ซึ่งการสนับสนุนของกรมกำลังพลทหารบกนั้น เป็นเหตุผลสำคัญที่ส่งผลต่อความก้าวหน้าและประสิทธิภาพของโครงการ 2) ด้านปัจจัยนำเข้า กำลังพลที่สมัครใจเข้าร่วมโครงการและเจ้าหน้าที่ที่เกี่ยวข้องในการดำเนินโครงการ มีความพร้อมและความเช้าใจในการดำเนินโครงการ ส่งผลให้กำลังพลเข้าร่วมโครงการได้สำเร็จและปฏิบัติตนตามแนวทางของโครงการที่ได้กำหนดไว้อย่างถูกต้องและเหมาะสม 3) ด้านกระบวนการ มีการกำหนดกระบวนการและขั้นตอนของการเข้าร่วมโครงการ การดำเนินโครงการ และการรายงานผลการดำเนินโครงการอย่างชัดเจน โดยกระบวนการที่สำคัญที่ช่วยแก้ไขปัญหาหนี้สินของกำลังพล คือ แนวทางการพิจารณากลั่นกรองการกู้เงินกำลังพลของผู้บังคับบัญชาที่เป็นคณะกรรมการ เพื่อให้กำลังพลที่มีความประสงค์จะขอกู้เงินจากแหล่งเงินกู้ต่าง ๆ กู้ในจำนวนเงินที่เหมาะสมแก่การชำระหนี้ตามเงินเดือนของตนเอง รวมทั้งลดปัญหาหนี้สินทั้งในระยะสั้นและระยะยาว อันเกิดจากภาวะอัตราดอกเบี้ยเงินกู้ และเป็นการป้องกันการนำเงินกู้ไปใช้อย่างผิดวัตถุประสงค์ 4) ด้านผลผลิต โครงการแก้ไขปัญหาหนี้สินของกำลังพล โดยร่วมกับการบูรณาการงานด้านสวัสดิการของหน่วย กรณีศึกษา กรมกำลังพลทหารบก ประสบความสำเร็จในเรื่องของการปรับโครงสร้างหนี้ และลดการเป็นหนี้นอกระบบของกำลังพล รวมทั้ง ช่วยให้กำลังพลขอกู้เงินเพื่อไปลงทุนในกิจการของตนเองมีรายได้เพิ่มขึ้น โดยมีหน่วยงานคอยกำกับดูแลในขอบเขตที่สามารถทำได้ 5) ด้านผลกระทบ ไม่มีผลกระทบต่อเวลาปฏิบัติราชการ เพราะกำลังพลมีความรับผิดชอบและปฏิบัติตนได้เป็นอย่างดี และเมื่อสามารถเข้าร่วมโครงการแก้ไขปัญหาหนี้สินสำเร็จและได้เงินกู้มาแล้ว สามารถนำเงินไปชำระหนี้ที่มีดอกเบี้ยสูงแล้ว ทำให้กำลังพลรู้สึกพึงพอใจ สบายใจ ไม่เกิดความเครียดจนส่งผลเสียต่อการปฏิบัติราชการและหน่วยงาน สำหรับเจ้าหน้าที่ที่รับผิดชอบโครงการ มีความพึงพอใจในการดำเนินโครงการ เพราะมีความรู้ทางด้านการเงินเพิ่มขึ้น รู้ถึงกฎและหลักเกณฑ์ในการแก้ไขปัญหาหนี้สินขั้นต้นได้ รวมทั้งสามารถให้คำปรึกษาแก่กำลังพลที่มีความเดือดร้อนได้ ผู้บังคับบัญชามีความไว้วางใจ เชื่อมั่นในความสามารถ ซึ่งเป็นการพัฒนาศักยภาพการปฏิบัติงานของเจ้าหน้าที่ให้มีความรอบรู้ และเชี่ยวชาญในด้านการจัดการเรื่องหนี้สินต่อไปในอนาคต จากการศึกษาพบว่า โครงการประสบความสำเร็จในเรื่องของการปรับโครงสร้างหนี้ และลดการเป็นหนี้นอกระบบของกำลังพล ทำให้กำลังพลเป็นหนี้ในอัตราที่น้อยลงกว่าเดิมและเสียดอกเบี้ยที่น้อยลงกว่าเดิม การผ่อนชำระเป็นไปอย่างสม่ำเสมอโดยมีเจ้าหน้าที่การเงินของหน่วยงานคอยกำกับดูแล จึงไม่ก่อให้เกิดปัญหาเกี่ยวกับการผิดชำระหนี้ในอนาคต ทำให้กำลังพลมีเงินเก็บเยอะขึ้น ความสบายใจมากขึ้น และสามารถปฏิบัติงานได้อย่างมีประสิทธิภาพ